b'\n_START_ARTICLE_\nJesper Christiansen (fodboldspiller, f\xc3\xb8dt 1978)\n_START_SECTION_\nKarriere\n_START_PARAGRAPH_\nHan slog aldrig rigtig til i Glasgow Rangers og r\xc3\xb8g efter et succesfuldt ophold i Vejle Boldklub til VfL Wolfsburg og videre til Viborg FF, hvor han spillede et par s\xc3\xa6soner, inden han blev solgt til FCK._NEWLINE_Han fik debut p\xc3\xa5 landsholdet den 2. juni 2005 mod Finland og har indtil videre spillet 10 A-landskampe (pr. 30. november 2010). _NEWLINE_Opholdet i FCK var succesfuldt, og han opn\xc3\xa5ede 210 kampe for klubben. Han var i en periode anset som en af de bedste m\xc3\xa5lm\xc3\xa6nd i dansk fodbold. Han blev bl.a. k\xc3\xa5ret til \xc3\xa5rets m\xc3\xa5lmand (Tipsbladets "Det gyldne bur") af sine spillerkolleger i 2005, 2006 og 2007._NEWLINE_Han var med til at vinde fire danske mesterskaber med FCK i perioden 2005-2010, hvor han var en af de vigtige profiler p\xc3\xa5 holdet. Han har med FCK spillet Champions League og har deltaget i og vundet den nordiske turnering Royal League._NEWLINE_En skade i FCK i s\xc3\xa6sonen 2009-2010 tvang dog Jesper Christiansen til en pause, hvorunder klubbens anden m\xc3\xa5lmand Johan Wiland, der kom fra den svenske klub IF Elfsborg, spillede Christiansen af holdet. Efter skadespausen havde Jesper Christiansen vanskeligheder med at spille sig tilbage i startopstillingen. I sommeren 2010 blev det offentliggjort, at Jesper Christiansen havde skrevet kontrakt med netop IF Elfsborg. _NEWLINE_Opholdet i Elfsborg var dog mindre succesfuldt p\xc3\xa5 grund af skader Jesper Christiansen skiftede den 17. januar 2012 til den danske vice-mesterklub Odense Boldklub p\xc3\xa5 en 3\xc2\xbd \xc3\xa5rs kontrakt. Han fik desuden tildelt tr\xc3\xb8je nummer 1._NEWLINE_Efter opholdet i OB spillede han i Vendsyssel FF i 4 s\xc3\xa6soner over 2 omgange. I juli 2016 valgte klubben ikke at forl\xc3\xa6nge hans kontrakt, men hentede ham tilbage et par m\xc3\xa5neder efter._NEWLINE_Den 28. juni 2017 meddelte Vendsyssel FF at Jesper Christiansen stopper i klubben, da han \xc3\xb8nsker mere tid sammen med sine b\xc3\xb8rn._NEWLINE_Den 8. juli 2017 kunne Akademisk Boldklub meddele, at Jesper Christiansen ville fungere som spillende assistenttr\xc3\xa6ner._NEWLINE_Den 4. januar 2018 stoppede han i Akademisk Boldklub, da han fremover vil hellige sig en karriere som m\xc3\xa5lmandstr\xc3\xa6ner i stedet for assistenttr\xc3\xa6ner. Han spillede en enkelt kamp for Akademisk Boldklub.'